62021CJ0833
SENTENZA TAL-QORTI TAL-ĠUSTIZZJA (Il-Ħames Awla)
22 ta’ Ġunju 2023 (
*1
)
“Rinviju għal deċiżjoni preliminari – Tassazzjoni ta’ prodotti tal-enerġija u tal-elettriku – Direttiva 2003/96/KE – Artikolu 14(1)(a) – Eżenzjoni tal-prodotti tal-enerġija użati għall-produzzjoni tal-elettriku – Deroga – Tassazzjoni ta’ prodotti tal-enerġija għal ‘raġunijiet marbuta mal-protezzjoni tal-ambjent’ – Portata”
Fil-Kawża C‑833/21,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Audiencia Nacional (il-Qorti Nazzjonali, Spanja), permezz ta’ deċiżjoni tal‑14 ta’ Diċembru 2021, li waslet fil-Qorti tal-Ġustizzja fil‑31 ta’ Diċembru 2021, fil-proċedura
Endesa Generación S.A.U
vs
Tribunal Económico Administrativo Central,
IL-QORTI TAL-ĠUSTIZZJA (Il-Ħames Awla),
komposta minn E. Regan, President tal-Awla, D. Gratsias, M. Ilešič, I. Jarukaitis u Z. Csehi (Relatur), Imħallfin,
Avukat Ġenerali: A. Rantos,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għal Endesa Generación SAU, minn M. García Arana, procurador, u P. González-Gaggero, abogado,
–
għall-Gvern Spanjol, minn A. Ballesteros Panizo u A. Gavela Llopis, bħala aġenti,
–
għall-Kummissjoni Ewropea, minn A. Armenia u I. Galindo Martín, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tat‑2 ta’ Frar 2023,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 14(1)(a) tad-Direttiva tal-Kunsill 2003/96/KE tas‑27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU Edizzjoni Speċjali bil-Malti, Kapitolu 9, Vol. 1, p. 405).
2
Din it-talba tressqet fil-kuntest ta’ tilwima bejn Endesa Generación SAU (iktar ’il quddiem “Endesa”) u t-Tribunal Económico Administrativo Central (il-Qorti Fiskali u Amministrattiva Ċentrali, Spanja) (iktar ’il quddiem it-“TEAC”) dwar deċiżjoni ta’ din tal-aħħar dwar it-tassazzjoni tal-faħam ikkonsmat minn impjant termiku li jappartjeni lil din il-kumpannija għall-produzzjoni tal-enerġija elettrika.
Il‑kuntest ġuridiku
Id‑dritt tal‑Unjoni
Id‑Direttiva 2003/96
3
Il-premessi 3 sa 7, 11 u 12 tad-Direttiva 2003/96 huma fformulati kif ġej:
“(3)
Il-funzjonijiet kif suppost tas-suq intern u s-seħħ ta’ għanijiet ta’ politiki oħra tal-Kommunità jinħtieġu livelli minimi ta’ tassazzjoni li jkunu stabbiliti fuq livell Kommunitarju għall-bosta mill-prodotti tal-enerġija, u jinkludu l-elettriku, gass naturali u faħam.
(4)
Differenzi sostanzjali dwar livelli nazzjonali ta’ tassazzjoni fuq l-enerġija minn Stati Membri tista’ tkun ta’ detriment għall-funzjonament kif suppost tas-suq intern.
(5)
L-istabbilament ta’ livelli minimi u approprijati ta’ tassazzjoni mill-Kommunità tista’ tnaqqas differenzi eżistenti ta’ tassazzjoni fil-livell nazzjonali.
(6)
Skond l-Artikolu 6 tat-Trattat, il-ħtiġijiet dwar il-protezzjoni ta’ l-ambjent għandhom jiġu integrati fid-definizzjoni u implimentazzjoni ta’ politiki oħra tal-Komunità [Ewropea].
(7)
Bħala sieħba tal-konvenzjoni kwadru tan-Nazzjonijiet Uniti dwar tibdil fil-klima, il-Komunità irratifikat il-Protokoll ta’ Kyoto. It-tassazzjoni fuq prodotti ta’ enerġija u, fejn xieraq, ta’ l-elettriku hija waħda mill-istrumenti disponibbli biex jinkisbu l-iskopijiet tal-Protokoll ta’ Kyoto.
[…]
(11)
Arranġamenti fiskali magħmula b’konnessjoni ma’ l-implimentazzjoni ta’ dan il-qafas fi ħdan il-Komunità dwar tassazzjoni fuq prodotti ta’ enerġija u elettriku huma suġġett għal kull Stat Membru li jiddeċiedi. F’dan ir-rigward, Stati Membri jistgħu jiddeċiedu li ma jgħollux il-piż globali tat-taxxa jekk huma jikkonsidraw li l-implimentazzjoni ta’ dan il-prinċipju ta’ newtralità fuq it-taxxa jista’ jikkontribwixxi għall-ristrutturar u l-immodernizzar tas-sistema tagħhom ta’ tassazzjoni billi jinkoraġixxi aġir li jwassal għall-protezzjoni ikbar ta’ l-ambjent u li jżid ix-xogħol.
(12)
Prezzijiet fuq l-enerġija huma elementi importanti għall-politiki tal-Komunità dwar enerġija, trasport u ambjent.”
4
L-Artikolu 1 tad-Direttiva 2003/96 jipprovdi:
“Stati Membri għandhom jimponu tassazzjoni fuq prodotti ta’ enerġija u elettriku skond din id-Direttiva.”
5
L-Artikolu 10 ta’ din id-direttiva huwa fformulat kif ġej:
“1.   B’seħħ mill‑1 ta’ Jannar 2004, il-livelli minimi ta’ tassazzjoni applikabbli fuq elettriku għandhom jiġu ffissati skond Annex I Tabella C.
2.   ‘L fuq mil-livelli minimi ta’ tassazzjoni li hemm riferenza għalihom fil-paragrafu 1, Stati Membri ikollhom l-għażla li jiddeċiedu l-bażi tat-taxxa applikabbli jekk kemm-il darba huma jirrispettaw Direttiva [tal-Kunsill] 92/12/KEE [tal‑25 ta’ Frar 1992 dwar l-arranġamenti ġenerali għall-prodotti soġġetti għad-dazju tas-sisa u dwar iż-żamma, ċaqliq u mmonitorjar ta’ dan it-tip ta’ prodotti (ĠU Edizzjoni Speċjali bil-Malti, Kapitolu 1992, Vol. 76, p. 1)].”
6
Skont l-Artikolu 14(1)(a) tad-Direttiva 2003/96:
“Barra d-disposizzjonijiet ġenerali kif imniżżla f’Direttiva [92/12] fuq użijiet eżenti ta’ prodotti taxxabli, u mingħajr preġudizzju għall-disposizzjonijiet oħra tal-Komunità, Stati Membri għandhom jeżentaw dan li ġej mit-tassazzjoni b’kondizzjonijiet li huma għandhom jagħmlu biex jiżguraw l-applikazzjoni korretta u sempliċi ta’ dawn l-eżenzjonijiet u biex jimpedixxu l-evażjoni, ħrib mit-taxxa jew abbuż:
(a)
prodotti ta’ enerġija u elettriku użati biex jipproduċu elettriku u elettriku użat biex iżomm il-produzzjoni ta’ l-elettriku. Madankollu, Stati Membri jistgħu, għal raġunijiet ta’ politika dwar l-ambjent, jissottomettu dawn il-prodotti għall-tassazzjoni mingħajr ma joqgħodu jirrispettaw il-livelli minimi ta’ tassazzjoni kif imniżżla f’din id-Direttiva. F’każ bħal dan, it-tassazzjoni ta’dawn il-prodotti ma għandhiex tiġi ikkonsidrata sabiex tissodisfa il-livell minimu ta’ tassazzjoni fuq l-elettriku kif imniżżel fl-Artikolu 10”.
7
It-Tabella Ċ tal-Anness I tad-Direttiva 2003/96, intitolata “Livelli minimi ta’ tassazzjoni applikabbli fuq karburanti li jsaħħnu u elettriku”, issemmi, b’mod partikolari, il-faħam u l-kokk.
Id‑Direttiva 2008/118/KE
8
L-Artikolu 1 tad-Direttiva tal-Kunsill 2008/118/KE tas‑16 ta’ Diċembru 2008 dwar l-arranġamenti ġenerali għad-dazju tas-sisa u li jħassar id-Direttiva 92/12/KEE (ĠU 2009, L 9, p. 12) kien jipprovdi:
“1.   Din id-Direttiva tistabbilixxi arranġamenti ġenerali fir-rigward tad-dazju tas-sisa li jaffettwa direttament jew indirettament il-konsum tal-prodotti li ġejjin (minn hawn ’il quddiem ‘prodotti soġġetti għad-dazju tas-sisa’):
(a)
prodotti tal-enerġija u l-elettriku koperti mid-Direttiva [2003/96];
[…]
2.   L-Istati Membri jistgħu jimponu taxxi indiretti oħrajn fuq prodotti soġġetti għad-dazju tas-sisa għal finijiet speċifiċi, bil-kondizzjoni li dawk it-taxxi jikkonformaw mar-regoli tat-taxxa Komunitarja applikabbli għad-dazju tas-sisa jew għat-taxxa fuq il-valur miżjud f’dak li jikkonċerna d-determinazzjoni tal-bażi tat-taxxa, il-kalkolu tat-taxxa, l-impożizzjoni tal-ħlas u l-monitoraġġ tat-taxxa, iżda ma jinkludux id-dispożizzjonijiet dwar l-eżenzjonijiet.
[…]”
Id‑dritt Spanjol
9
Il-Ley 38/1992 de Impuestos Especiales (il-Liġi 38/1992 dwar Taxxi Speċjali), tat‑28 ta’ Diċembru 1992 (BOE Nru 312, tad‑29 ta’ Diċembru 1992, p. 44305), kif emendata bil-Ley 15/2012 de medidas fiscales para la sostenibilidad energética (il-Liġi 15/2012 dwar Miżuri Fiskali għas-Sostenibbiltà tal-Enerġija), tas‑27 ta’ Diċembru 2012 (BOE Nru 312, tat‑28 ta’ Diċembru 2012, p. 88081), tinkludi Titolu III intitolat “Dazji tas-sisa fuq il-faħam”, li jinkludi l-Artikoli 75 sa 88 tagħha.
10
Skont l-Artikolu 77 tal-Liġi 38/1992, kif emendat bil-Liġi 15/2012:
“1.   Ir-rilaxx għall-konsum tal-faħam fil-kamp ta’ applikazzjoni territorjali tiegħu huwa suġġett għat-taxxa.
2.   Għall-finijiet tad-dispożizzjonijiet tal-paragrafu preċedenti, it-tranżazzjonijiet li ġejjin għandhom jiġu kkunsidrati bħala ‘rilaxx għall-konsum’:
a)
L-ewwel bejgħ jew kunsinna ta’ faħam imwettqa fit-territorju wara l-produzzjoni jew l-estrazzjoni, l-importazzjoni jew l-akkwist intra-Komunitarju tal-faħam. Għandhom jiġu kkunsidrati wkoll bħala l-ewwel bejgħ jew kunsinna l-bejgħ jew kunsinni ulterjuri magħmula minn imprendituri li jkollhom l-intenzjoni li jbigħu mill-ġdid il-faħam u li għalihom l-eżenzjoni prevista fl-Artikolu 79(1) ta’ din il-liġi kienet applikabbli fil-mument meta akkwistaw dan il-faħam.
b)
L-awtokonsum tal-faħam. Għall-finijiet ta’ din id-dispożizzjoni, l-użu jew il-konsum tal-faħam mill-produtturi jew mill-estratturi, mill-importaturi, mix-xerrejja intra-Komunitarji jew mill-imprendituri msemmija fil-punt preċedenti għandhom jiġu kkunsidrati bħala awtokonsum.
3.   Il-faħam huwa preżunt li ġie rrilaxxat għall-konsum meta l-persuni taxxabbli ma jipprovdux prova tal-użu tal-faħam prodott, importat jew akkwistat.”
11
L-Artikolu 83(1) tal-Liġi 38/1992, kif emendata bil-Liġi 15/2012, jipprevedi:
“L-ammont taxxabbli tad-dazju tas-sisa huwa l-effiċjenza enerġetika tal-faħam li jkun is-suġġett ta’ tranżazzjonijiet taxxabbli, espressa f’gigajoules.”
12
L-Artikolu 84 tal-Liġi 38/1992, kif emendata bil-Liġi 15/2012, huwa fformulat kif ġej:
“Ir-rata tad-dazju tas-sisa hija ta’ EUR 0.65 għal kull gigajoule.”
13
Fil-verżjoni tagħha ta’ qabel il-Liġi 15/2012, il-Liġi 38/1992 kienet tinkludi Artikolu 79(3)(a), li kien jeżenta t-tranżazzjonijiet li jikkostitwixxu rilaxx għall-konsum ta’ faħam użat fil-produzzjoni tal-elettriku u fil-koġenerazzjoni tal-elettriku u tas-sħana. Din id-dispożizzjoni tħassret bil-Liġi 15/2012.
14
Il-Liġi 15/2012 ħolqot ukoll tliet taxxi ġodda li jirrigwardaw il-valur tal-produzzjoni tal-enerġija elettrika, il-produzzjoni tal-kombustibbli nukleari u tal-iskart u l-ħażna ta’ dawn tal-aħħar, introduċiet tariffa għall-użu tal-ilmijiet interni għall-produzzjoni tal-elettriku u bidlet ir-rata ta’ impożizzjoni tat-taxxa fuq il-gass naturali.
15
Skont il-preambolu tagħha, l-għan ta’ din il-liġi huwa “li tarmonizza s-sistema fiskali tagħna ma’ użu [tal-enerġija] iktar effiċjenti li jirrispetta l-ambjent u s-sostenibbiltà, li huma l-valuri sottostanti għal din ir-riforma tat-taxxa, u b’hekk l-imsemmija sistema tkun konformi mal-prinċipji bażiċi li jirregolaw il-politika fiskali, enerġetika u, ovvjament, ambjentali tal-Unjoni Ewropea.”
16
Skont it-tieni dispożizzjoni addizzjonali tal-imsemmija liġi:
“Kull sena, il-liġijiet ġenerali dwar il-finanzi tal-Istat jallokaw għall-finanzjament tal-ispejjeż tas-sistema tal-elettriku […] ammont ekwivalenti għas-somma ta’:
a)
stima tal-ammonti miġbura kull sena mill-Istat fir-rigward tal-imposti u t-tariffi inklużi f’dan l-att;
b)
ir-rikavat stmat mill-bejgħ bl-irkant tad-drittijiet tal-emissjonijiet ta’ gassijiet serra, b’massimu ta’ EUR 500 miljun.”
It‑tilwima fil‑kawża prinċipali u d‑domandi preliminari
17
Endesa hija impriża li l-attività tagħha tikkonsisti fil-produzzjoni tal-enerġija elettrika billi tikkonsma, b’mod partikolari, il-faħam li hija takkwista permezz ta’ kumpannija affiljata. Din il-kumpannija tal-aħħar iddikjarat li kienet tibbenefika, għal finijiet ta’ taxxa, mill-eżenzjoni mit-taxxa fuq il-faħam fir-rigward tal-lottijiet ta’ faħam mixtrija li kienu intiżi għall-bejgħ mill-ġdid, sa fejn huwa l-konsum li jikkostitwixxi l-fatt li jagħti lok għal din it-taxxa.
18
Wara kontroll fiskali għas-sena finanzjarja 2013 dwar l-impjant termiku Litoral de Almería (Spanja), li jappartjeni lil Endesa, l-awtorità fiskali, billi qieset li l-faħam akkwistat minn Endesa kellu jiġi ntaxxat minħabba li kien intiż għall-konsum għall-produzzjoni tal-elettriku, ħarġet avviż ta’ tassazzjoni fir-rigward ta’ din il-kumpannija li stabbilixxa żieda fit-taxxa, flimkien mal-interessi moratorji għall-ammonti li kienu għadhom dovuti.
19
Din l-awtorità, minn naħa, qieset li l-bażi taxxabbli tat-taxxa fuq il-faħam kellha tiġi ddeterminata skont il-valur kalorifiku superjuri tal-faħam, indipendentement mill-enerġija effettivament użata għall-produzzjoni tal-elettriku. Min-naħa l-oħra, hija qieset li lottijiet ta’ faħam li kienu ġew iddikjarati bħala intiżi għall-bejgħ mill-ġdid kienu ġew ikkonsmati sabiex jiġi prodott l-elettriku, fejn dan il-konsum jikkostitwixxi l-fatt li jagħti lok għal din it-taxxa u li jagħmilha eżiġibbli.
20
Fis‑7 ta’ April 2016, Endesa ressqet ilment amministrattiv quddiem it-TEAC kontra dan l-avviż, filwaqt li kkontestat, l-ewwel, id-determinazzjoni tal-ammont tat-taxxa fuq il-faħam abbażi tal-valur kalorifiku ogħla tal-faħam, it-tieni, it-tassazzjoni ta’ 268 717.98 tunnellati ta’ faħam li l-fornitur tagħha kien iddikjara li kienu eżentati minħabba li kienu intiżi għall-bejgħ mill-ġdid u li mbagħad intużaw minn Endesa għall-produzzjoni tal-elettriku, it-tielet, id-determinazzjoni tal-inventarju intiż għall-awtokonsum fil‑31 ta’ Diċembru 2012 u, ir-raba’, il-konformità ta’ din it-taxxa mad-dritt tal-Unjoni fir-rigward tal-konsum intiż għall-produzzjoni tal-enerġija elettrika.
21
Permezz ta’ deċiżjoni tat‑28 ta’ Marzu 2019, it-TEAC ikkonfermat li kien hemm lok li jittieħed inkunsiderazzjoni l-valur kalorifiku superjuri tal-faħam fid-determinazzjoni tal-valur taxxabbli tat-taxxa fuq il-faħam. Hija qieset li l-intaxxar tal-lottijiet tal-faħam, li preċedentement kienu ġew iddikjarati li huma eżentati mit-taxxa fuq il-faħam minħabba li kienu intiżi għall-bejgħ mill-ġdid, ma jikkostitwixxix taxxa doppja meta x-xerrej ikollu l-intenzjoni li jużahom għall-awtokonsum għall-produzzjoni tal-elettriku, li jikkostitwixxi l-fatt li jagħti lok għal din it-taxxa. It-TEAC ikkunsidrat ukoll li l-allegat żball fid-dikjarazzjoni tal-istokkijiet tal-faħam ma kienx intwera. Għall-kuntrarju, din tal-aħħar ma tatx deċiżjoni dwar il-konformità mad-dritt tal-Unjoni tal-Liġi 15/2012, li neħħiet l-eżenzjoni mit-taxxa fuq il-faħam għall-konsum tal-faħam intiż għall-produzzjoni tal-elettriku.
22
Endesa ppreżentat rikors kontenzjuż amministrattiv quddiem l-Audiencia Nacional (il-Qorti Nazzjonali, Spanja), il-qorti tar-rinviju, kontra din id-deċiżjoni, filwaqt li qajmet motivi identiċi għal dawk li kienet invokat quddiem it-TEAC u filwaqt li talbet li titressaq talba għal deċiżjoni preliminari quddiem il-Qorti tal-Ġustizzja dwar il-kwistjoni tal-konformità mad-dritt tal-Unjoni tal-Liġi 15/2012.
23
Il-qorti tar-rinviju tesponi li l-valur taxxabbli tat-taxxa fuq il-faħam jista’ jiġi ddeterminat b’żewġ metodi, jew skont il-valur kalorifiku superjuri, mifhum bħala s-sħana effettivament prodotta, jew skont il-valur kalorifiku inferjuri, mifhum bħala s-sħana effettivament użata. Filwaqt li l-ewwel metodu jiddependi minn valur fiss, it-tieni wieħed jiddependi minn diversi fatturi bħalma huma l-użu tal-faħam jew it-teknoloġija użata mill-konsumatur.
24
Dik il-qorti tqis li l-valur taxxabbli tat-taxxa fuq il-faħam għandu jiġi ddeterminat billi jittieħed inkunsiderazzjoni l-valur kalorifiku superjuri peress li l-leġiżlazzjoni Spanjola tistabbilixxi rata ta’ tassazzjoni fissa u peress li l-fatt li jagħti lok għal din it-taxxa effettivament iseħħ meta jiġi akkwistat il-faħam għall-finijiet tal-produzzjoni tal-enerġija elettrika. Hija għalhekk tqis li l-pretensjonijiet ta’ Endesa jistgħu jintlaqgħu biss billi tiġi kkontestata l-konformità mad-dritt tal-Unjoni tat-tassazzjoni tal-konsum tal-faħam għall-produzzjoni tal-elettriku taħt id-dritt Spanjol.
25
L-imsemmija qorti tqajjem, b’mod partikolari, il-kwistjoni ta’ jekk it-taxxa fuq il-faħam għandhiex għan ambjentali fis-sens tat-tieni sentenza tal-Artikolu 14(1)(a) tad-Direttiva 2003/96. F’dan ir-rigward, hija għandha dubji dwar il-konformità tat-tassazzjoni tal-konsum tal-faħam użat għall-produzzjoni tal-elettriku ma’ din id-direttiva għar-raġuni, minn naħa, li t-taxxa fuq il-faħam tidher li għandha għan baġitarju, kif joħroġ mit-tieni dispożizzjoni addizzjonali tal-Liġi 15/2012, u, min-naħa l-oħra, li l-istruttura ta’ din it-taxxa ma tidhirx li tirrifletti l-għan ambjentali espress fil-preambolu tal-Liġi 15/2012 sa fejn id-dħul mill-imsemmija taxxa ma huwiex intiż li jitnaqqsu l-konsegwenzi fuq l-ambjent tal-użu tal-faħam fil-produzzjoni tal-elettriku.
26
F’dawn iċ-ċirkustanzi, l-Audiencia Nacional (il-Qorti Nazzjonali) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari segwenti:
“1)
Il-leġiżlazzjoni nazzjonali Spanjola li tistabbilixxi taxxa fuq il-faħam intiż għall-produzzjoni tal-elettriku u li, minkejja li l-għan tagħha huwa allegatament il-protezzjoni tal-ambjent, ma tirriflettix dan l-għan fl-istruttura tat-taxxa u tiddedika d-dħul minnha għall-finanzjament tal-ispejjeż tas-sistema elettrika hija konformi mal-Artikolu 14(1)(a) tad-Direttiva [2003/96]?
2)
Jista’ jiġi kkunsidrat li l-istruttura tat-taxxa tirrifletti l-għan ambjentali sa fejn ir-rati tat-taxxa huma stabbiliti skont is-saħħa kalorifika tal-faħam użat għall-produzzjoni tal-elettriku?
3)
L-għan ambjentali huwa milħuq bis-sempliċi fatt li jinġabru taxxi fuq ċerti prodotti tal-enerġija mhux rinnovabbli u mhux fuq l-użu ta’ dawk li huma kkunsidrati bħala ta’ ħsara inqas għall-ambjent?”
Fuq id‑domandi preliminari
27
Permezz tad-domandi tagħha, li għandhom jiġu eżaminati flimkien, il-qorti tar-rinviju qiegħda essenzjalment tistaqsi jekk it-tieni sentenza tal-Artikolu 14(1)(a) tad-Direttiva 2003/96 għandhiex tiġi interpretata fis-sens li leġiżlazzjoni nazzjonali li tipprevedi t-tassazzjoni tal-faħam użat għall-produzzjoni tal-elettriku tissodisfa l-kundizzjoni, prevista f’din id-dispożizzjoni, li t-taxxa għandha tiġi introdotta “għal raġunijiet marbuta mal-protezzjoni tal-ambjent” f’sitwazzjoni fejn dan l-għan, għalkemm ikun ġie invokat mil-leġiżlatur nazzjonali, ma jkunx integrat fl-istruttura tat-taxxa li d-dħul minnha jkun iddedikat għall-finanzjament tal-ispejjeż tas-sistema tal-elettriku nazzjonali, ir-rata tat-taxxa tkun stabbilita skont il-valur kalorifiku tal-faħam użat u l-użu ta’ prodotti tal-enerġija oħra meqjusa li jagħmlu inqas ħsara lill-ambjent ma jkunx intaxxat.
28
Konformement mal-ewwel sentenza tal-Artikolu 14(1)(a) tad-Direttiva 2003/96, l-Istati Membri għandhom jeżentaw il-prodotti tal-enerġija u l-elettriku użati għall-produzzjoni tal-elettriku u l-elettriku użat sabiex tinżamm il-kapaċità ta’ produzzjoni tal-elettriku, skont il-kundizzjonijiet li huma għandhom jistabbilixxu sabiex jiżguraw l-applikazzjoni korretta u ċara ta’ dawn l-eżenzjonijiet u sabiex jimpedixxu l-frodi, l-evażjoni jew l-abbużi. Madankollu, skont it-tieni sentenza ta’ din id-dispożizzjoni, l-Istati Membri jistgħu jintaxxaw dawn il-prodotti għal raġunijiet marbuta mal-protezzjoni tal-ambjent u mingħajr ma jkunu obbligati jirrispettaw il-livelli minimi ta’ tassazzjoni previsti f’din id-direttiva. F’dan il-każ, konformement mat-tielet sentenza tal-imsemmija dispożizzjoni, it-tassazzjoni ta’ dawn il-prodotti ma għandhiex tittieħed inkunsiderazzjoni fil-livell minimu ta’ tassazzjoni fuq l-elettriku previst fl-Artikolu 10 tal-imsemmija direttiva.
29
Kif jirriżulta mill-premessi 3 sa 5 u mill-Artikolu 1 tagħha, l-għan tad-Direttiva 2003/96 huwa li tistabbilixxi sistema ta’ tassazzjoni armonizzata tal-prodotti tal-enerġija u tal-elettriku, sistema li fil-kuntest tagħha t-tassazzjoni hija r-regola, konformement mal-modalitajiet stabbiliti f’din id-direttiva (sentenza tad‑9 ta’ Marzu 2023, RWE Power, C‑571/21, EU:C:2023:186, punt 24 u l-ġurisprudenza ċċitata).
30
Billi tipprevedi sistema ta’ tassazzjoni armonizzata tal-prodotti tal-enerġija u tal-elettriku, l-imsemmija direttiva hija intiża li tippromwovi l-funzjonament tajjeb tas-suq intern fis-settur tal-enerġija, filwaqt li tevita, b’mod partikolari, id-distorsjonijiet tal-kompetizzjoni (sentenza tad‑9 ta’ Marzu 2023, RWE Power, C‑571/21, EU:C:2023:186, punt 35 u l-ġurisprudenza ċċitata).
31
Għal dan il-għan, fir-rigward tal-produzzjoni tal-elettriku, il-leġiżlatur tal-Unjoni għażel, kif jirriżulta, b’mod partikolari, mill-paġna 5 tal-espożizzjoni tal-motivi tal-Proposta għal direttiva tal-Kunsill li tirriforma l-qafas Komuntarju ta’ tassazzjoni ta’ prodotti ta’ enerġija (ĠU 1997, C 139, p. 14), li jimponi fuq l-Istati Membri, konformement mal-Artikolu 1 tad-Direttiva 2003/96, l-obbligu li jintaxxaw l-elettriku prodott, filwaqt li, b’mod korrelattiv, jeżentaw mit-taxxa l-prodotti tal-enerġija użati għall-produzzjoni tiegħu, bil-għan li tiġi evitata t-tassazzjoni doppja tal-elettriku (sentenza tad‑9 ta’ Marzu 2023, RWE Power, C‑571/21, EU:C:2023:186, punt 36 u l-ġurisprudenza ċċitata).
32
Huwa minnu li d-Direttiva 2003/96 ma teskludix kull riskju ta’ tassazzjoni doppja peress li Stat Membru, konformement mat-tieni sentenza tal-Artikolu 14(1)(a) ta’ din id-direttiva, jista’ jintaxxa l-prodotti tal-enerġija użati għall-produzzjoni tal-elettriku għal raġunijiet marbuta mal-protezzjoni tal-ambjent (ara, f’dan is-sens, is-sentenza tal‑4 ta’ Ġunju 2015, Kernkraftwerke Lippe-Ems, C‑5/14, EU:C:2015:354, punt 51). B’hekk, permezz ta’ din id-dispożizzjoni, il-leġiżlatur tal-Unjoni ried espliċitament jippermetti lill-Istati Membri jidderogaw mis-sistema ta’ eżenzjoni obbligatorja stabbilita mid-Direttiva 2003/96 (ara, f’dan is-sens, is-sentenza tas‑16 ta’ Ottubru 2019, UPM France, C‑270/18, EU:C:2019:862, punt 52 u l-ġurisprudenza ċċitata).
33
Fil-fatt, f’dan ir-rigward għandu jiġi rrilevat li din id-direttiva hija intiża wkoll, kif jirriżulta mill-premessi 6, 7, 11 u 12 tagħha, li tippromwovi għanijiet ta’ politika ambjentali (sentenza tat‑30 ta’ Jannar 2020, Autoservizi Giordano, C‑513/18, EU:C:2020:59, punt 32 u l-ġurisprudenza ċċitata).
34
Madankollu, id-Direttiva 2003/96 ma għandhiex l-għan li tistabbilixxi eżenzjonijiet ta’ natura ġenerali. Barra minn hekk, peress li l-Artikolu 14(1) ta’ din id-direttiva jelenka b’mod eżawrjenti l-eżenzjonijiet obbligatorji imposti fuq l-Istati Membri fil-kuntest tat-tassazzjoni ta’ prodotti tal-enerġija u tal-elettriku, id-dispożizzjonijiet tiegħu ma jistgħux jiġu interpretati b’mod estensiv, u dan sabiex ma jintilifx kull effett utli tat-tassazzjoni armonizzata stabbilita permezz tal-imsemmija direttiva (sentenza tad‑9 ta’ Marzu 2023, RWE Power, C‑571/21, EU:C:2023:186, punt 30 u l-ġurisprudenza ċċitata).
35
Din l-interpretazzjoni tapplika b’mod partikolari, kif osserva l-Avukat Ġenerali fil-punt 37 tal-konklużjonijiet tiegħu, fir-rigward tal-possibbiltà mogħtija lill-Istati Membri mit-tieni sentenza tal-Artikolu 14(1)(a) tad-Direttiva 2003/96 li jidderogaw mill-eżenzjoni obbligatorja tat-tassazzjoni tal-prodotti tal-enerġija użati għall-produzzjoni tal-elettriku. Fil-fatt, kif tfakkar fil-punti 29 u 31 ta’ din is-sentenza, id-Direttiva 2003/96 hija intiża li tistabbilixxi sistema ta’ tassazzjoni armonizzata tal-prodotti tal-enerġija u tal-elettriku li fil-kuntest tagħha t-tassazzjoni hija r-regola, bil-premessa li din it-tassazzjoni sseħħ darba biss bil-għan li tiġi evitata t-tassazzjoni doppja tal-elettriku. Il-possibbiltà li jiġu ntaxxati l-prodotti tal-enerġija użati għall-produzzjoni tal-elettriku għal raġunijiet marbuta mal-protezzjoni tal-ambjent tikkostitwixxi, għalhekk, deroga mill-prinċipju ta’ tassazzjoni unika tal-enerġija elettrika.
36
Peress li fil-fehma tagħha l-Qorti tal-Ġustizzja għadha ma ddeċidietx dwar il-kundizzjonijiet li fihom taxxa fuq il-prodotti tal-enerġija użati għall-produzzjoni tal-elettriku tista’ titqies, fis-sens tat-tieni sentenza tal-Artikolu 14(1)(a) tad-Direttiva 2003/96, li hija taxxa miġbura “għal raġunijiet marbuta mal-protezzjoni tal-ambjent”, il-qorti tar-rinviju tistaqsi jekk hija tistax tirrikorri għall-kriterji li l-Qorti tal-Ġustizzja żviluppat fil-ġurisprudenza tagħha dwar il-kunċett ta’ “għanijiet speċifiċi”, fis-sens tal-Artikolu 1(2) tad-Direttiva 2008/118, anki għall-applikazzjoni tat-tieni sentenza tal-Artikolu 14(1)(a) tad-Direttiva 2003/96.
37
Konformement mal-Artikolu 1(2) tad-Direttiva 2008/118, l-Istati Membri jistgħu jimponu taxxi indiretti addizzjonali fuq il-prodotti suġġetti għad-dazju tas-sisa taħt żewġ kundizzjonijiet. Minn naħa, tali taxxi għandhom jiġu imposti għal għanijiet speċifiċi u, min-naħa l-oħra, dawn l-imposti għandhom josservaw ir-regoli tal-Unjoni dwar it-tassazzjoni applikabbli għad-dazju tas-sisa jew għat-taxxa fuq il-valur miżjud fir-rigward tad-determinazzjoni tal-valur taxxabbli, kif ukoll fir-rigward tal-kalkolu, tal-eżiġibbiltà u tal-kontroll tat-taxxa.
38
Hija biss l-ewwel waħda minn dawn il-kundizzjonijiet li tissemma fid-deċiżjoni tar-rinviju. F’dan ir-rigward, mill-ġurisprudenza tal-Qorti tal-Ġustizzja jirriżulta li jaqa’ taħt għanijiet speċifiċi, fis-sens ta’ din id-dispożizzjoni, kull għan minbarra dak purament baġitarju (sentenza tal‑5 ta’ Marzu 2015, Statoil Fuel & Retail, C‑553/13, EU:C:2015:149, punt 37, u digriet tas‑7 ta’ Frar 2022, Vapo Atlantic, C‑460/21, EU:C:2022:83, punt 23).
39
Madankollu, peress li kull taxxa neċessarjament ikollha għan baġitarju, is-sempliċi fatt li taxxa ssegwi tali għan ma jistax, mingħajr ma jċaħħad lill-Artikolu 1(2) tad-Direttiva 2008/118 minn kull effett utli, iwassal sabiex jitqies li din it-taxxa ma jistax ikollha għan speċifiku fis-sens ta’ din id-dispożizzjoni (ara, f’dan is-sens, is-sentenza tal‑5 ta’ Marzu 2015, Statoil Fuel & Retail, C‑553/13, EU:C:2015:149, punt 38, u digriet tas‑7 ta’ Frar 2022, Vapo Atlantic, C‑460/21, EU:C:2022:83, punt 24).
40
Barra minn hekk, għalkemm l-assenjazzjoni ddeterminata minn qabel tad-dħul minn taxxa għall-finanzjament tal-eżerċizzju, mill-awtoritajiet ta’ Stat Membru, ta’ kompetenzi mogħtija lilhom tista’ tkun element li għandu jittieħed inkunsiderazzjoni sabiex tiġi identifikata l-eżistenza ta’ għan speċifiku, tali assenjazzjoni, li tirriżulta minn sempliċi modalità ta’ organizzazzjoni interna tal-baġit ta’ Stat Membru, ma tistax, bħala tali, tikkostitwixxi element suffiċjenti, peress li kull Stat Membru jista’ jiddeċiedi li jassenja, irrispettivament mill-għan imfittex, id-dħul minn taxxa għall-finanzjament ta’ ispejjeż speċifiċi. F’każ kuntrarju, kull għan ikun jista’ jiġi kkunsidrat li huwa speċifiku fis-sens tal-Artikolu 1(2) tad-Direttiva 2008/118, u dan iċaħħad lid-dazju tas-sisa armonizzat stabbilit permezz ta’ din id-direttiva minn kull effett utli u jkun imur kontra l-prinċipju li dispożizzjoni derogatorja, bħalma huwa dan l-Artikolu 1(2), għandha tiġi interpretata b’mod strett (sentenza tal‑5 ta’ Marzu 2015, Statoil Fuel & Retail, C‑553/13, EU:C:2015:149, punt 39, u digriet tas‑7 ta’ Frar 2022, Vapo Atlantic, C‑460/21, EU:C:2022:83, punt 26).
41
Għalhekk, sabiex titqies li għandha għan speċifiku, fis-sens tal-Artikolu 1(2) tad-Direttiva 2008/118, taxxa li d-dħul minnha jkun is-suġġett ta’ assenjazzjoni ddeterminata minn qabel għandha tkun intiża, fiha nnifisha, li tiżgura l-għan speċifiku invokat, b’tali mod li jkun hemm rabta diretta bejn l-użu tad-dħul u l-għan tat-taxxa inkwistjoni (ara, f’dan is-sens, is-sentenza tal‑5 ta’ Marzu 2015, Statoil Fuel & Retail, C‑553/13, EU:C:2015:149, punt 41, u d-digriet tas‑7 ta’ Frar 2022, Vapo Atlantic, C‑460/21, EU:C:2022:83, punt 25).
42
Fl-assenza ta’ tali mekkaniżmu ta’ assenjazzjoni ddeterminata minn qabel tad-dħul, taxxa fuq il-prodotti suġġetti għad-dazju tas-sisa għandha titqies li ssegwi għan speċifiku, fis-sens tal-Artikolu 1(2) tad-Direttiva 2008/118, fil-każ biss li din it-taxxa tkun imfassla, fir-rigward tal-istruttura tagħha, b’mod partikolari s-suġġett taxxabbli jew ir-rata tat-tassazzjoni, b’tali mod li tinfluwenza l-aġir tal-persuni taxxabbli f’direzzjoni li tippermetti li jintlaħaq l-għan speċifiku invokat, b’mod partikolari billi jiġu ntaxxati b’mod qawwi l-prodotti inkwistjoni bil-għan li jiġi skoraġġit il-konsum tagħhom (sentenza tal‑5 ta’ Marzu 2015, Statoil Fuel & Retail, C‑553/13, EU:C:2015:149, punt 42, u digriet tas‑7 ta’ Frar 2022, Vapo Atlantic, C‑460/21, EU:C:2022:83, punt 27).
43
Filwaqt li Endesa tqis li din il-ġurisprudenza dwar l-Artikolu 1(2) tad-Direttiva 2008/118 tista’ tiġi trasposta għat-tieni sentenza tal-Artikolu 14(1)(a) tad-Direttiva 2003/96, il-Gvern Spanjol isostni li ż-żewġ sistemi ta’ tassazzjoni stabbiliti minn dawn id-dispożizzjonijiet ma humiex suffiċjentement paragunabbli. Il-Kummissjoni Ewropea, min-naħa tagħha, tqis li ma hemmx lok li jiġi vverifikat, fil-kuntest tal-applikazzjoni tat-tieni sentenza tal-Artikolu 14(1)(a) ta’ din id-direttiva, jekk teżistix rabta diretta bejn l-użu tad-dħul u l-għan tat-tassazzjoni inkwistjoni, fis-sens tal-ġurisprudenza dwar l-Artikolu 1(2) tad-Direttiva 2008/118, sabiex jiġi ddeterminat jekk Stat Membru dderogax mill-eżenzjoni obbligatorja tal-prodotti ta’ enerġija “għal raġunijiet marbuta mal-protezzjoni tal-ambjent”. Madankollu, hija tal-fehma li l-kriterju, adottat minn din il-ġurisprudenza, dwar l-istruttura tat-taxxa huwa element rilevanti fil-kuntest ta’ dan l-eżami, sa fejn din l-istruttura hija effettivament ta’ natura li tinkoraġġixxi l-użu ta’ prodotti tal-enerġija li jagħmlu inqas ħsara lill-ambjent.
44
F’dan ir-rigward, għandu jiġi osservat li huwa minnu li hemm differenzi bejn is-sistemi ta’ tassazzjoni li jirriżultaw, minn naħa, mit-tieni sentenza tal-Artikolu 14(1)(a) tad-Direttiva 2003/96 u, min-naħa l-oħra, mill-Artikolu 1(2) tad-Direttiva 2008/118, b’mod partikolari sa fejn l-ewwel waħda minn dawn is-sistemi tikkostitwixxi deroga minn eżenzjoni obbligatorja, filwaqt li t-tieni waħda tikkonċerna tassazzjoni addizzjonali meta mqabbla ma’ dik li għaliha diġà huma suġġetti l-prodotti suġġetti għad-dazju tas-sisa.
45
B’dan premess, ir-“raġunijiet marbuta mal-protezzjoni tal-ambjent”, fis-sens tat-tieni sentenza tal-Artikolu 14(1)(a) tad-Direttiva 2003/96, jistgħu jaqgħu taħt il-kategorija ta’ “għanijiet speċifiċi”, fis-sens tal-Artikolu 1(2) tad-Direttiva 2008/118, sa fejn taxxa miġbura għal tali raġunijiet ikollha preċiżament l-għan speċifiku li tikkontribwixxi għall-protezzjoni tal-ambjent.
46
F’dawn iċ-ċirkustanzi, għandu jitqies li taxxa tinġabar “għal raġunijiet marbuta mal-protezzjoni tal-ambjent”, fis-sens tat-tieni sentenza tal-Artikolu 14(1)(a) tad-Direttiva 2003/96, meta jkun hemm rabta diretta bejn l-użu tad-dħul u l-għan tat-tassazzjoni inkwistjoni jew meta din it-taxxa, mingħajr ma jkollha għan purament baġitarju, tkun imfassla, fir-rigward tal-istruttura tagħha, b’mod partikolari s-suġġett taxxabbli jew ir-rata tat-tassazzjoni, b’tali mod li tinfluwenza l-aġir tal-persuni taxxabbli f’direzzjoni li tippermetti li tiġi żgurata protezzjoni aħjar tal-ambjent, pereżempju billi jiġu ntaxxati b’mod qawwi l-prodotti inkwistjoni bil-għan li jiġi skoraġġit il-konsum tagħha jew billi jiġi inkoraġġit l-użu ta’ prodotti oħra li l-effetti tagħhom, bħala prinċipju, jagħmlu inqas ħsara lill-ambjent.
47
Meta l-Qorti tal-Ġustizzja jsirilha rinviju għal deċiżjoni preliminari intiżi li jiġi ddeterminat jekk taxxa stabbilita minn Stat Membru tkunx qiegħda tiġi imposta “għal raġunijiet marbuta mal-protezzjoni tal-ambjent”, fis-sens tat-tieni sentenza tal-Artikolu 14(1)(a) tad-Direttiva 2003/96, il-kompitu tagħha huwa iktar li tiggwida lill-qorti tar-rinviju dwar il-kriterji li l-implimentazzjoni tagħhom għandha tippermetti lil din tal-aħħar tiddetermina jekk din it-taxxa hijiex effettivament imposta għal tali raġunijiet iktar milli li twettaq din l-evalwazzjoni hija stess, u dan iktar u iktar meta ma jkollhiex neċessarjament l-elementi kollha indispensabbli għal dan il-għan (ara, b’analoġija, id-digriet tas‑7 ta’ Frar 2022, Vapo Atlantic, C‑460/21, EU:C:2022:83, punt 28 u l-ġurisprudenza ċċitata).
48
F’dan il-każ, għandu jiġi rrilevat, l-ewwel nett, li l-qorti tar-rinviju għandha dubju dwar jekk il-leġiżlatur Spanjol, meta dderoga mill-eżenzjoni obbligatorja mit-tassazzjoni tal-faħam użat għall-produzzjoni tal-elettriku, effettivament kellux l-intenzjoni li jipproteġi l-ambjent, fid-dawl tal-fatt li, fil-fehma tagħha, dan l-għan ma huwiex integrat fl-istruttura tat-taxxa, li d-dħul minnha huwa assenjat għall-finanzjament tal-ispejjeż tas-sistema tal-elettriku nazzjonali.
49
F’dan ir-rigward, għalkemm huwa minnu li mill-preambolu tal-Liġi 15/2012 jirriżulta li dan il-leġiżlatur kellu l-intenzjoni, meta adotta din il-liġi emendatorja, jarmonizza s-“sistema fiskali [Spanjola] ma’ użu [tal-enerġija] iktar effiċjenti li jirrispetta l-ambjent u s-sostenibbiltà”, sabiex din il-motivazzjoni ma tkunx biss superfiċjali huwa meħtieġ ukoll li din il-motivazzjoni tkun ikkonfermata mill-effetti li din it-taxxa jista’ jkollha fir-realtà.
50
Fir-rigward tad-dubji espressi mill-qorti tar-rinviju fir-rigward tal-assenjazzjoni tad-dħul mit-taxxa għall-finanzjament tal-ispejjeż tas-sistema tal-elettriku nazzjonali, għandu jiġi rrilevat, minn naħa, li l-applikazzjoni tat-tieni sentenza tal-Artikolu 14(1)(a) tad-Direttiva 2003/96 ma teħtieġx neċessarjament, kif jirriżulta mill-punti 42 u 45 ta’ din is-sentenza, rabta diretta bejn l-użu tad-dħul u l-għan tat-tassazzjoni inkwistjoni. Min-naħa l-oħra, meta tevalwa l-istruttura tat-taxxa kkonċernata, il-qorti tar-rinviju jista’ jkollha tieħu inkunsiderazzjoni sensiela ta’ elementi, fosthom il-karatteristiċi u l-modalitajiet ta’ implimentazzjoni tat-taxxa kif ukoll il-mod kif din it-taxxa tinfluwenza jew hija mistennija tinfluwenza l-aġir tal-persuni taxxabbli. Sa fejn id-dħul mill-imsemmija taxxa jintuża għal għanijiet marbuta mal-aġġornament ta’ din is-sistema sabiex ikunu jistgħu jintlaħqu l-għanijiet ambjentali stabbiliti mill-Unjoni Ewropea, inkluż it-tnaqqis tal-emissjonijiet ta’ gassijiet serra u n-newtralità klimatika, tali elementi jistgħu jikkonfermaw li t-taxxa effettivament issegwi għan ta’ protezzjoni tal-ambjent.
51
Barra minn hekk, kif osservat il-Kummissjoni, fid-dawl tat-tnaqqis probabbli fl-użu tal-faħam fil-produzzjoni tal-elettriku, il-konsegwenzi baġitarji fit-tul tat-tassazzjoni tal-faħam użat għall-produzzjoni tal-elettriku għandhom jitpoġġew f’perspettiva mal-effetti ta’ din it-tassazzjoni fuq l-ambjent. Skont din l-istituzzjoni, id-deroga mill-eżenzjoni obbligatorja tista’ titqabbel ma’ miżuri oħra li għandhom “riżultat doppju”, jiġifieri kemm li jikkontribwixxu għall-baġit kif ukoll li jinfluwenzaw l-aġir. Tali miżuri jistgħu jipprovdu, meta jiġu introdotti, dħul baġitarju sostanzjali li, fuq medda twila ta’ żmien u meta jilħqu l-għan tagħhom ta’ protezzjoni tal-ambjent, jonqos id f’id mal-adattament fl-aġir tal-persuni taxxabbli.
52
Sussegwentement, il-qorti tar-rinviju għandha dubju dwar jekk jistax jitqies li l-istruttura tat-taxxa tirrifletti l-għan ambjentali mħabbar fil-preambolu tal-Liġi 15/2012 sa fejn ir-rati tad-dazju tas-sisa huma stabbiliti abbażi tal-valur kalorifiku tal-faħam użat għall-produzzjoni tal-elettriku.
53
F’dan ir-rigward, mill-Artikolu 10(1) tad-Direttiva 2003/96 jirriżulta li, b’effett mill‑1 ta’ Jannar 2004, il-livelli minimi ta’ tassazzjoni applikabbli għall-elettriku għandhom jiġu stabbiliti konformement mat-Tabella Ċ tal-Anness I ta’ din id-direttiva, għall-konsum professjonali u mhux professjonali. Issa, kif irrileva l-Avukat Ġenerali fil-punt 55 tal-konklużjonijiet tiegħu, fir-rigward tal-faħam u tal-kokk, diversi verżjonijiet lingwistiċi ta’ din it-Tabella Ċ, intitolata “Livelli minimi ta’ tassazzjoni applikabbli fuq karburanti li jsaħħnu u elettriku”, jirreferu espliċitament għall-“valur kalorifiku gross” tal-faħam u tal-kokk. Għalhekk, anki jekk il-verżjoni bl-Ispanjol tal-imsemmija Tabella Ċ ma ssemmix dan il-valur kalorifiku, il-fatt li l-leġiżlatur Spanjol ħa dan il-valur bħala riferiment għat-tassazzjoni tal-użu tal-faħam ma jwassalx sabiex jitqies li t-taxxa fuq il-faħam ma ġietx adottata għal raġunijiet marbuta mal-protezzjoni tal-ambjent.
54
Fl-aħħar nett, il-qorti tar-rinviju tistaqsi jekk l-għan ambjentali jintlaħaqx mis-sempliċi fatt li jinġabru taxxi fuq ċerti prodotti tal-enerġija mhux rinnovabbli u mhux fuq l-użu ta’ dawk meqjusa li jagħmlu inqas ħsara lill-ambjent.
55
F’dan ir-rigward, għandu jiġi enfasizzat li l-eżami ta’ taxxa għandu, bħala prinċipju, jitwettaq każ b’każ, fid-dawl tal-partikolaritajiet u tal-karatteristiċi speċifiċi tat-taxxa kkonċernata. Kemm-il darba taxxa tiskoraġġixxi l-konsum ta’ prodott li jagħmel ħsara lill-ambjent, għandu jiġi kkunsidrat li din it-taxxa tikkontribwixxi għall-protezzjoni tal-ambjent.
56
Għaldaqstant, is-sempliċi fatt li, kif issostni Endesa, il-Gvern Spanjol introduċa mill-ġdid eżenzjoni minn tassazzjoni għall-idrokarburi użati għall-produzzjoni tal-elettriku, filwaqt li l-faħam użat għal dan l-istess għan huwa ntaxxat, ma jurix fih innifsu l-assenza ta’ għan ambjentali reali tad-deroga għall-eżenzjoni obbligatorja mit-tassazzjoni tal-faħam użat għall-produzzjoni tal-elettriku.
57
Fid-dawl tal-kunsiderazzjonijiet preċedenti kollha, ir-risposta għad-domandi magħmula għandha tkun li t-tieni sentenza tal-Artikolu 14(1)(a) tad-Direttiva 2003/96 għandha tiġi interpretata fis-sens li leġiżlazzjoni nazzjonali li tipprevedi t-tassazzjoni tal-faħam użat għall-produzzjoni tal-elettriku tissodisfa l-kundizzjoni, li tinsab f’din id-dispożizzjoni, li t-taxxa għandha tiġi stabbilita “għal raġunijiet marbuta mal-protezzjoni tal-ambjent”, meta teżisti rabta diretta bejn l-użu tad-dħul u l-għan tat-tassazzjoni inkwistjoni jew meta din it-taxxa, mingħajr ma ssegwi għan purament baġitarju, tkun imfassla, f’dak li jirrigwarda l-istruttura tagħha, b’mod partikolari s-suġġett taxxabbli jew ir-rata ta’ tassazzjoni, b’tali mod li tinfluwenza l-aġir tal-persuni taxxabbli f’sens li jippermetti li tiġi żgurata protezzjoni aħjar tal-ambjent.
Fuq l‑ispejjeż
58
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Il-Ħames Awla) taqta’ u tiddeċiedi:
It-tieni sentenza tal-Artikolu 14(1)(a) tad-Direttiva tal-Kunsill 2003/96/KE tas‑27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku
għandha tiġi interpretata fis-sens li:
leġiżlazzjoni nazzjonali li tipprevedi t-tassazzjoni tal-faħam użat għall-produzzjoni tal-elettriku tissodisfa l-kundizzjoni, li tinsab f’din id-dispożizzjoni, li t-taxxa għandha tiġi stabbilita “għal raġunijiet marbuta mal-protezzjoni tal-ambjent”, meta teżisti rabta diretta bejn l-użu tad-dħul u l-għan tat-tassazzjoni inkwistjoni jew meta din it-taxxa, mingħajr ma ssegwi għan purament baġitarju, tkun imfassla, f’dak li jirrigwarda l-istruttura tagħha, b’mod partikolari s-suġġett taxxabbli jew ir-rata ta’ tassazzjoni, b’tali mod li tinfluwenza l-aġir tal-persuni taxxabbli f’sens li jippermetti li tiġi żgurata protezzjoni aħjar tal-ambjent.
Firem
(
*1
)	Lingwa tal-kawża: l-Ispanjol.